ועדת השרים לחקיקה אישרה היום (ראשון) את החלטת שר הפנים, אריה דרעי, להפוך את ההצטרפות למאגר הביומטרי לחובה לכל אזרחי המדינה ותושביה. לפי ההחלטה, המאגר יכלול תמונת פנים באיכות גבוהה וטביעות של שתי האצבעות המורות של המצטרפים אליו.

מהוועדה נמסר כי "החלטת השר התקבלה לאחר בחינה מעמיקה, במסגרתה הוגשו דיווחי הרשות לניהול המאגר הביומטרי ורשות האוכלוסין, המלצות הוועדה המייעצת, הממונה על היישומים הביומטריים במשרד ראש הממשלה וגורמי מקצוע נוספים המעורבים בפרויקט. ממצאי הבחינה העלו כי לאורך תקופת המבחן ננקטו כל האמצעים הדרושים לשם הגנה מרבית על פרטיות האזרחים ואבטחת המידע במאגר, וזאת תוך קבלת אישור כל הגורמים הנדרשים והמוסמכים שנקבעו לעניין זה בחוק".

עוד הוזכר בהחלטת הוועדה כי בהתאם להחלטת שר הפנים, לכל אדם תינתן האפשרות להחליט אם ברצונו לשמור את טביעות האצבע במאגר, או על גבי תעודת הזהות והדרכון החכם בלבד. אם יבחר שלא לכלול אותן במאגר, תוקף התעודות יהיה חמש שנים ולא עשר.

אם וכאשר תאשר הכנסת את התיקון לחוק, תהפוך ההצטרפות למאגר הביומטרי לחובה לכל אזרח ותושב. רשות האוכלוסין וההגירה תפסיק להנפיק תעודות זהות ודרכונים רגילים, ללא שבב אלקטרוני. כל מי שיבקש להנפיק תעודה חדשה או להחליף את הקיימת יקבל תעודה חכמה, עליה יישמרו תמונתו וטביעות אצבעותיו. ניתן יהיה להצליב בין המידע השמור על התעודה לנתוני המשתמש כדי לוודא שהיא אכן שייכת לו, וכך למנוע התחזות. תמונות הפנים יועברו גם למאגר הביומטרי שמטרתו העיקרית למנוע מאדם אחד להנפיק תעודות בכמה זהויות. אם אדם ינסה להנפיק תעודה בזהות נוספת, המערכת תזהה שנתוניו כבר שמורים במאגר ותתריע על כך.

בתנועה לזכויות דיגיטליות, המובילה את המאבק נגד המאגר הביומטרי, מחו על החלטת ועדת השרים לחקיקה. "החוק הביומטרי צריך היה להיגנז עם היוודע תוצאות הניסוי", אמר צבי דביר, מראשי התנועה. "אין בעיה של הרכשות כפולות. אין בעיה של גניבת זהויות. מנסים לחוקק כאן במהירות הבזק, מבלי לקיים את הדיון הראוי במשמעויות הכבדות של החוק הזה - לפרטיות, לביטחון ולדמוקרטיה. מה יעשו בממשלה כשהמאגר הזה ייפרץ? יש כאן סכנה ברורה ומיידית לביטחון שלנו וכדאי שיפנימו את זה בממשלה, כפי שכבר הפנימו את זה במשרדו של הממונה על היישומים הביומטריים, שקבע כי אין צורך בטביעות אצבע במאגר. חברי הכנסת חייבים לעצור את זה לפני שיהיה מאוחר מדי".

עברו לתצוגת גלריה

באחרונה דיווחה הרשות לניהול המאגר הביומטרי כי איתרה 999 ניסיונות אפשריים של אזרחים להונות את המאגר מאז הקמתו ב-2013 - כדי להפיק תעודות זהות או דרכונים ביומטריים מזויפים. כך עולה מהדו"ח החצי־שנתי האחרון של הרשות שהוגש לוועדת החוקה של הכנסת.

עם זאת, סדרת הדו"חות אינה כוללת נתונים על הטיפול בחשדות, ולא ברור כמה מההתראות שהציפה המערכת אכן מעידות על ניסיונות שמהווים עבירה פלילית.

מיד עם הודעתו של דרעי כי בכוונתו לחייב את כל תושבי המדינה להצטרף למאגר הביומטרי, השיקה התנועה קמפיין לגיוס תרומות לצורך עתירה לבג"ץ. בשבועיים הצליחה לגייס כ-88 אלף שקלים מאלף תורמים. "הציבור הישראלי מצביע ברגליים ואנו קוראים לכל מי שעדיין לא הצטרף, להיכנס מתחת לאלונקה ולסייע לעצור את הסכנה הזו, רגע לפני שיהיה מאוחר", מסרה התנועה.